LV Eiropas Savienības Oficiālais Vēstnesis L 130/22

KOMISIJAS LĒMUMS

(2005. gada 23. maijs)

par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām

(izziņots ar dokumenta numuru K(2005) 1478)

(Dokuments attiecas uz EEZ)

(2005/393/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 8. panta 2. punkta d) apakšpunktu, 8. panta 3. punktu, 9. panta 1. punkta c) apakšpunktu un 19. panta trešo daļu,

tā kā:

(1) Komisijas Lēmumā 2003/828/EK (2) paredzēts norobežot vispārējas ģeogrāfiskās teritorijas, kurās dalībvalstīm jāizveido aizsardzības un uzraudzības zonas (aizliegtās zonas) attiecībā uz infekciozo katarālo drudzi. Turklāt ar to paredz nosacījumus, ar kādiem piešķir atbrīvojumu no izvešanas aizlieguma, kas Direktīvā 2000/75/EK noteikts attiecībā uz konkrētiem dzīvnieku, to spermas, olšūnu un embriju pārvadājumiem (izvešanas aizliegums).

(2) Pēc infekciozā katarālā drudža uzliesmojumiem un jauniem invāzijas gadījumiem no trešām valstīm Kopienā Lēmumu 2003/828/EK vairākkārt grozīja, lai minēto zonu norobežošanu pielāgotu jauniem dzīvnieku veselības nosacījumiem.

(3) Kopienas tiesību aktu skaidrības labad ir lietderīgi atcelt Lēmumu 2003/828/EK un aizstāt to ar šo lēmumu.

(4) Atbilstīgi Direktīvai 2000/75/EK aizsardzības un uzraudzības zonu norobežošanā jāņem vērā ar infekciozo katarālo drudzi un tā kontroles pasākumiem saistītie ģeogrāfiskie, administratīvie, ekoloģiskie un epizootioloģiskie faktori. Ievērojot šos faktorus un pasākumus, kā arī dalībvalstu iesniegto informāciju, ir lietderīgi saglabāt minētās zonas tādas, kā noteikts Lēmumā 2003/828/EK, izņemot Grieķiju un Portugāli.

(5) Ņemot vērā jaunāko pieejamo zinātnisko informāciju, vakcinētu dzīvnieku pārvadājumus var uzskatīt par drošiem, neatkarīgi no vīrusa cirkulācijas intensitātes izcelsmes vietā vai no slimības pārnēsātāju aktivitātes galamērķa vietā. Tādēļ Lēmumā 2003/828/EK paredzētajos iekšzemes pārvadājumu atbrīvojumos no izvešanas aizlieguma jāizdara grozījumi, kas vajadzīgi, lai ņemtu vērā minēto zinātnisko informāciju.

(6) Ar Lēmumu 2003/828/EK Grieķiju iekļauj vispārējās ģeogrāfiskajās teritorijās, kurās jāizveido aizliegtās zonas. Atbilstīgi Direktīvai 2000/75/EK Grieķija ir iesniegusi Komisijai pienācīgi pamatotu lūgumu par Grieķijas svītrošanu no vispārējo ģeogrāfisko teritoriju saraksta, kas norādīts Lēmumā 2003/828/EK. Attiecīgi Grieķija ir jāsvītro no minētā saraksta.

(7) Portugāle ir iesniegusi pienācīgi pamatotu lūgumu par tās robežas grozīšanu, kas noteikta Lēmumā 2003/828/EK norādītajām aizliegtajām zonām minētajā dalībvalstī. Ņemot vērā ģeogrāfiskos, administratīvos, ekoloģiskos un epizootioloģiskos faktorus saistībā ar infekciozo katarālo drudzi attiecīgajās teritorijās Portugālē, ir jāgroza minēto zonu robeža.

(8) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Priekšmets

Šā lēmuma mērķis ir norobežot vispārējās ģeogrāfiskās teritorijas, kurās dalībvalstis izveido aizsardzības un uzraudzības zonas (aizliegtās zonas), kā paredzēts Direktīvas 2000/75/EK 8. panta 1. punktā.

Šā lēmuma mērķis ir arī paredzēt nosacījumus, ar kādiem piešķir atbrīvojumu no izvešanas aizlieguma (izvešanas aizliegums), kas Direktīvas 2000/75/EK 9. panta 1. punkta c) apakšpunktā un 10. panta 1. punktā noteikts attiecībā uz konkrētiem dzīvnieku, to spermas, olšūnu un embriju pārvadājumiem no šīm aizliegtajām zonām un caur šīm aizliegtajām zonām (tranzīts).

Šis lēmums neattiecas uz pārvadājumiem 2. panta pirmajā daļā minēto aizliegto zonu iekšienē, izņemot noteikumus, kas paredzēti pārējos pantos.

2. pants

Aizliegto zonu norobežošana

Aizliegtās zonas norobežo vispārējās ģeogrāfiskajās teritorijās, kas I pielikumā minētas attiecībā uz A, B, C, D un E zonām.

Izņēmumus no izvešanas aizlieguma, ko piemēro minētajās aizliegtajās zonās, piešķir vienīgi saskaņā ar 3., 4., 5. un 6. pantu.

Attiecībā uz aizliegto E zonu dzīvu atgremotāju dzīvnieku pārvadājumus starp Spāniju un Portugāli atļauj attiecīgās kompetentās iestādes, pamatojoties uz divpusēju vienošanos.

3. pants

Iekšzemes pārvadājumu atbrīvojums no izvešanas aizlieguma

1. Dzīvnieku, to spermas, olšūnu un embriju iekšzemes pārvadājumus, ko veic no aizliegtas zonas, atbrīvo no izvešanas aizlieguma, ja dzīvnieki, to sperma, olšūnas un embriji atbilst II pielikuma nosacījumiem vai ja tie atbilst šā panta 2. vai 3. punkta prasībām.

2. Kompetentā iestāde atbrīvo šā panta 1. punktā minētos iekšzemes pārvadājumus no izvešanas aizlieguma, ja:

a) izcelsmes ganāmpulkā dzīvnieki ir vakcinēti saskaņā ar kompetentās iestādes pieņemtu vakcinācijas programmu;

b) vairāk nekā 30 dienas, bet mazāk nekā gadu pirms nosūtīšanas dienas dzīvniekus vakcinē pret serotipu vai serotipiem, kas ir vai varētu tikt konstatēti epidemioloģiski atbilstīgajā izcelsmes teritorijā.

3. Ja epidemioloģiski atbilstīgā aizliegto zonu teritorijā pēc slimības pārnēsātāja aktivitātes beigām ir pagājušas vairāk nekā 40 dienas, kompetentā iestāde var atbrīvot no izvešanas aizlieguma šādus iekšzemes pārvadājumus:

a) dzīvnieki, kurus paredzēts sūtīt uz saimniecībām, kas tālab ir galamērķa saimniecībai atbilstīgās kompetentās iestādes uzskaitē, un kurus no šādām saimniecībām drīkst pārvietot tikai uz lopkautuvi;

b) dzīvnieki, kas ir seroloģiski (ELISA vai AGID tests*) negatīvi vai arī seroloģiski pozitīvi, bet virusoloģiski (PCR tests*) negatīvi;

c) dzīvnieki, kas dzimuši pēc slimības pārnēsātāja aktivitātes beigām.

Kompetentā iestāde šajā punktā paredzētos atbrīvojumus piešķir tikai uz laiku, kurā slimības pārnēsātājs ir neaktīvs.

Ja, īstenojot epidemioloģiskās uzraudzības programmu, kas paredzēta Direktīvas 2000/75/EK 9. panta 1. punkta b) apakšpunktā, konstatē slimības pārnēsātāja aktivitātes atsākšanos attiecīgajā aizliegtajā zonā, tad kompetentā iestāde nodrošina to, ka minētos atbrīvojumus vairs nepiemēro.

4. Kompetentās iestādes vadībā izveido uzraudzības procedūru, kas vajadzīga, lai novērstu to dzīvnieku vēlāku pārvietošanu uz citu dalībvalsti, kuri pārvesti saskaņā ar šajā pantā paredzētajiem nosacījumiem.

4. pants

Nokaušanai paredzēto dzīvnieku iekšzemes pārvadājumu atbrīvojums no izvešanas aizlieguma

Kompetentā iestāde var atbrīvot no izvešanas aizlieguma tādu dzīvnieku pārvadājumus no aizliegtās zonas, kas paredzēti tūlītējai nokaušanai tajā pašā dalībvalstī, ja:

a) katrā atsevišķā gadījumā veic riska novērtējumu attiecībā uz dzīvnieku un slimības pārnēsātāju iespējamo saskari laikā, kad notiek pārvešana līdz kautuvei, ņemot vērā: i) datus par slimības pārnēsātāja aktivitāti, kas pieejami saskaņā ar Direktīvas 2000/75/EK 9. panta 1. punkta b) apakšpunktā paredzēto uzraudzības programmu; ii) attālumu no ievešanas vietas zonā, uz ko neattiecas aizliegums, līdz kautuvei; iii) entomoloģijas datus par ii) punktā minēto maršrutu; iv) to, cikos notiek transportēšana, un slimības pārnēsātāju aktivitātes periodu dienas gaitā; v) insekticīdu iespējamo izmantošanu saskaņā ar Padomes Direktīvu 96/23/EK (3);

b) transportēšanas dienā dzīvniekiem, kas jāpārvieto, nav nekādu infekciozā katarālā drudža pazīmju;

c) dzīvniekus pārved transportlīdzekļos, ko aizzīmogojusi kompetentā iestāde, un oficiālā uzraudzībā ved tieši uz kautuvi;

d) kompetento iestādi, kas atbild par kautuvi, pirms pārvešanas informē par nodomu sūtīt uz šo kautuvi dzīvniekus, un minētā kompetentā iestāde informē nosūtītāja kompetento iestādi par dzīvnieku atvešanu.

5. pants

Dzīvnieku, ko izved no aizliegtās zonas, atbrīvojums no izvešanas aizlieguma Kopienas iekšējai tirdzniecībai

1. Dzīvnieku, to spermas, olšūnu un embriju pārvadājumus, ko veic no aizliegtajām zonām, kompetentā iestāde Kopienas iekšējās tirdzniecības nolūkā atbrīvo no izvešanas aizlieguma, ja:

a) dzīvnieki, to sperma, olšūnas un embriji atbilst 3. panta nosacījumiem;

b) galamērķa dalībvalsts pirms pārvadājuma dod tam savu piekrišanu.

2. To dzīvnieku izcelsmes dalībvalsts, uz kuriem attiecas 1. punktā paredzētais atbrīvojums, nodrošina, ka Padomes Direktīvās 64/432/EEK (4), 88/407/EEK (5), 89/556/EEK (6), 91/68/EEK (7) un 92/65/EEK (8) paredzētajos atbilstošajos veterinārajos sertifikātos pievieno šādu papildu tekstu:

“dzīvnieki/sperma/olšūnas/embriji (9) saskaņā ar Lēmumu 2005/393/EK.

6. pants

Dzīvnieku tranzīts caur aizliegto zonu

1. To dzīvnieku tranzītu, kurus no teritorijas, kas atrodas ārpus aizliegtās zonas, ved “caur aizliegto zonu”, atļauj tad, ja iekraušanas vietā un – jebkurā gadījumā – pirms ievešanas aizliegtajā zonā attiecīgos dzīvniekus un transportlīdzekļus apstrādā ar insekticīdu.

Ja, veicot tranzītpārvadājumu caur aizliegto zonu, ir paredzēts atpūtas periods pieturvietā, tad veic apstrādi ar insekticīdu, lai aizsargātu dzīvniekus no slimību pārnēsātājiem.

2. Kopienas iekšējā tirdzniecībā tranzīta veikšanas nolūkā ir jāsaņem kompetentās iestādes atļauja tranzīta dalībvalstī un galamērķa dalībvalstī, un Direktīvās 64/432/EEK, 91/68/EEK un 92/65/EEK paredzētajos atbilstošajos veterinārajos sertifikātos jāpievieno šāds papildu teksts:

“Apstrāde ar insekticīdu (produkta nosaukums) veikta (datums), (laiks) saskaņā ar Lēmumu 2005/393/EK.”

7. pants

Īstenošanas pasākumi

Dalībvalstis izdara grozījumus pasākumos, kurus tās piemēro tirdzniecībai, lai tie būtu saskaņā ar šo lēmumu, kā arī nekavējoties attiecīgi paziņo par pieņemtajiem pasākumiem. Dalībvalstis par tiem tūlīt informē Komisiju.

8. pants

Atcelšana

Lēmumu 2003/828/EK atceļ.

Atsauces uz atcelto lēmumu uzskata par atsaucēm uz šo lēmumu.

9. pants

Piemērojamība

Šo lēmumu piemēro no 2005. gada 13. jūnija.

10. pants

Adresāti

Šis lēmums ir adresēts dalībvalstīm.

Briselē, 2005. gada 23. maijā Komisijas vārdā — Komisijas loceklis Markos KYPRIANOU

(1) OV L 327, 22.12.2000., 74. lpp.

(2) OV L 311, 27.11.2003., 41. lpp. Lēmumā jaunākie grozījumi izdarīti ar Lēmumu 2005/216/EK (OV L 69, 16.3.2005., 39. lpp.).

(3) OV L 125, 23.5.1996., 10. lpp.

(4) OV 121, 29.7.1964., 1977./64. lpp.

(5) OV L 194, 22.7.1988., 10. lpp.

(6) OV L 302, 19.10.1989., 1. lpp.

(7) OV L 46, 19.2.1991., 19. lpp.

(8) OV L 268, 14.9.1992., 54. lpp.

(9) Lieko svītrot.”

I PIELIKUMS Aizliegtās zonas: ģeogrāfiskās teritorijas, kurās dalībvalstis izveido aizsardzības un uzraudzības zonas A zona (2. un 9. serotips un, mazākā mērā, 4. un 16. serotips) Itālija Abruci : Chieti, visi administratīvie rajoni, kas ietilpst Avezzano-Sulmona veselības aizsardzības struktūrvienībā Bazilikata : Matera, Potenza Kalabrija : Catanzaro, Cosenza, Crotone, Reggio Calabria, Vibo Valentia Kampānija : Caserta, Benevento, Avellino, Napoli, Salerno Lacija : Frosinone, Latina Molīze : Isernia, Campobasso Puglija : Foggia, Bari, Lecce, Taranto, Brindisi Sicīlija : Agrigento, Catania, Caltanissetta, Enna, Messina, Palermo, Ragusa, Siracusa, Trapani Malta B zona (2. serotips) Itālija Abruci : L’Aquila, izņemot administratīvos rajonus, kas ietilpst Avezzano-Sulmona veselības aizsardzības struktūrvienībā Lacija : Viterbo, Roma, Rieti Marke : Ascoli Piceno, Macerata Toskāna : Massa Carrara, Pisa, Grosseto, Livorno Umbrija : Terni, Perugia C zona (2. un 4. serotips un, mazākā mērā, 16. serotips) Francija Corse du sud, Haute Corse Spānija Baleāru salas (ja nav konstatēts 16. serotips) Itālija Sardīnija : Cagliari, Nuoro, Sassari, Oristano D zona Kipra E zona (4. serotips) Spānija — Provincias: Cádiz, Málaga, Sevilla, Huelva, Córdoba, Cáceres, Badajoz — Provincia: Jaen (comarcas: Jaen, Andujar) — Provincia: Toledo (comarcas: Oropesa, Talavera de la Reina, Belvis de Jara, Los Navalmorales) — Provincia: Ciudad Real (comarcas: Horcajo de los Montes, Piedrabuena, Almadén, Almodóvar del Campo) Portugāle — Algarvi reģionālā lauksaimniecības direkcija: visi concelhos — Alentežu reģionālā lauksaimniecības direkcija: visi concelhos — Ribatejo e Oeste reģionālā lauksaimniecības direkcija, concelhos: Montijo (freguesias: Canha, S. Isidoro de Pegões, Pegões), Coruche, Setúbal, Palmela, Alcochete, Benavente, Salvaterra de Magos, Almeirim, Alpiarça, Chamusca, Constância, Abrantes, Sardoal — Beira Interior reģionālā lauksaimniecības direkcija, conchelos: Penamacor, Fundão, Oleiros, Sertã, Vila de Rei, Idanha a Nova, Castelo Branco, Proença-a-Nova, Vila Velha de Rodao, Mação